เนื่องจากชีวิตเราวนเวียนอยู่ในสยามสัปดาห์ละห้าวัน ร้านอินเตอร์เป็นหนึ่งในร้านที่เราฝากท้องยามเที่ยงไว้บ่อยที่สุดค่ะ ร้านนี้ตั้งอยู่ตรงสยามสแควร์ซอย 9 เดินทางมาง่ายๆ หากมาจากดิจิตอลเกทเวย์ให้ข้ามถนนแล้วเบี่ยงซ้ายเดินเข้าซอย 9 ร้านจะอยู่ทางฝั่งซ้ายมือค่ะ ตรงกันข้ามกับร้านขายดอกไม้ ...สำหรับการตกแต่งร้านก็ช่างเรียบง่ายแบบร้านดั้งเดิม ร้านมีสองชั้นซึ่งโดยปกติจะเปิดเฉพาะโซนด้านล่าง แต่ตอนเที่ยงวันซึ่งคนสุดแสนจะล้นทะลัก ร้านจะเปิดโซนด้านบนให้ใช้บริการด้วย ซึ่งห้องน้ำจะอยู่โซนด้านบนนี่เองค่ะ แต่ต้องทำใจนะคะ ถ้าไปถึงร้านตอนเที่ยง กว่าจะกินเสร็จก็บ่ายโมงกว่ากันเลยทีเดียว เพราะต้องรออาหารค่อนข้างนาน

อาหารมีทั้งชนิดอาหารจานเดียว และแบบกับข้าว มีของหวานเด็ดๆ ก็คือลอดช่องน้ำกะทิ ฟักทองบวดที่อร่อยมากกกก (แต่ก็แพงมากเช่นกัน) ซึ่งโดยปกติเราก็กินแต่พวกอาหารจานเดียวค่ะ ที่ชอบที่สุด คือ ข้าวผัดหมู รสชาติเหมือนกินแถวบ้านเป๊ะ (คือไม่ได้อร่อยมากนะคะ แต่ชอบ ฮ่าๆ) ข้าวซี่โครงหมูทอด และผัดซีอิ้วแบบมีกลิ่นกะทะ ส่วนอย่างอื่นไม่ค่อยได้สั่งค่ะ (แต่ลองกินของเพื่อนทุกครั้ง แหะๆ)

+ ข้าวผัดหมู (75 บาท)
   เป็นข้าวผัดธรรมดาๆ แทบจะไร้ผัก ยกเว้นก็แต่จะมีต้นหอมซอยนิดหน่อย ถูกใจคนไม่ชอบผักอย่างเรามากค่ะ เนื้อหมูเป็นเนื้อหมูที่แทบจะเรียกได้ว่าทอด คาดว่าการทำข้าวผัดนี่จะใช้น้ำมันเยอะเลย พอใส่หมูลงไปเลยเหมือนหมูทอดค่ะ ข้าวจะมันๆ นิดนึงนะคะ แต่รสชาติอร่อยค่ะ เติมแค่มะนาวอย่างเดียวก็พอ

+ ผัดซีอิ้วเส้นใหญ่ (75 บาท)
   ผัดซีอิ้วที่นี่มีกลิ่นกะทะหอมชื่นใจ เหมือนผัดซีอิ้วในร้านเก่าแก่ที่มีอาแปะเป็นพ่อครัวแถวบ้านเราเลยค่ะ ชอบตรงที่มีกลิ่นกะทะนี่แหละค่ะ ไม่ต้องปรุงอีกเหมือนกันเพราะปรุงมาอร่อยพอดี เสียอย่างเดียวที่มันแสนจะมั๊นมัน

+ ข้าวซี่โครงหมูทอด (80 บาท)
   ข้าวสวยเสิร์ฟมาเคียงกับซี่โครงหมูทอดกระเทียม และน่าจะใส่ซอสหอยนางรมด้วยค่ะ เนื้อซี่โครงจะค่อนข้างนุ่มหนึบ เนื้อไม่ติดกับกระดูก กินเพลินอร่อยดี

+ ก๋วยเตี๋ยวผัดเซี่ยงไฮ้
   เส้นเซี่ยงไฮ้จะหนึบๆ ค่ะ แต่กินแล้วก็คล้ายกินผัดซีอิ๊วแฮะ 

+ แกงเขียวหวานไก่+ขนมจีน
   จริงๆ เป็นเมนูที่มีให้เลือกระหว่างข้าวหรือขนมจีน เสิร์ฟคู่แกงเขียวหวานไก่และไข่ต้มครึ่งฟอง เมนูนี้เพื่อนชอบสั่ง เพราะนางชอบกินแกงกะทิค่ะ นางบอกว่านางชอบเมนูนี้เพราะอร่อย

+ ลอดช่องน้ำกะทิ (30 บาท) 
   ลอดช่องสีเขียวเส้นยาวๆ เหนียวๆ เสิร์ฟมาในน้ำกะทิที่มีกลิ่นคล้ายคาราเมล น้ำกะทิอร่อยค่ะ ที่เราชอบอีกอย่างคือน้ำแข็งเกล็ดเล็กๆ ที่ใส่มาในขนม เข้ากันดีกับขนมตรงที่ตอนกินขนมแล้วน้ำแข็งจะกรุบๆ เคี้ยวง่ายในปากค่ะ

+ ฟักทองบวด
   เป็นเมนูขนมหวานเสิร์ฟมาแบบร้อน (มากกกกกกกกกก) กว่าจะเป่าให้เย็นได้ต้องเป่ากันเหนื่อย แต่อร่อยค่ะ ร้านนี้เค้าทำขนมหวานได้ถึงกะทิจริงๆ

สาเหตุที่เราชอบร้านนี้ก็คือ เป็นร้านในสยามที่ไม่คิด service charge และ VAT เพิ่ม และให้อาหารในปริมาณเยอะค่ะ กินจานเดียวอิ่มเหมาะที่จะกินตอนเที่ยงๆ แล้วกลับไปนั่งทำงานต่อ